Anders Fogh Rasmussen (V), 2004-03-09:
Jeg kan oplyse, at regeringen på sit møde i dag har besluttet at fremsætte et forslag fra videnskabsministeren, som går ud på at gøre det nemmere at omsætte nye forskningsresultater til praktisk produktion og dermed til arbejdspladser.
Forslaget går helt præcist ud på, at universiteter og sektorforskningsinstitutter får mulighed for at skyde penge ind i selvstændige aktieselskaber, der så kan omsætte nye forskningsresultater til produktion og dermed beskæftigelse.
Det er altså et konkret forslag til at afkorte vejen fra forskningsresultater til faktura, fra idé til produktion, og dermed også et bidrag til at bringe Danmark i front, når det gælder udviklingen af højteknologi og i det hele taget investeringer i arbejdspladser med fremtid i.
Jeg må sige, at netop nødvendigheden af en sådan indsats blev understreget under det besøg, jeg aflagde i Kina i forrige uge.
Der er for mig at se ingen tvivl om, at Kina er en økonomisk, teknologisk og politisk supermagt i svøb.
Endnu er Kinas økonomi beskeden, men dynamikken og væksten er enorm.
Kineserne bevæger sig fremad med stormskridt og satser benhårdt netop på investeringer i forskning, uddannelse og innovation.
I det hele taget skal vi se på udviklingen i Kina som en spændende mulighed og absolut ikke betragte den som en trussel.
Vi kan drage stor fordel af et tættere samarbejde
Vi skal være bedre rustede til at deltage i den globale arbejdsdeling. I forbindelse med mit besøg i Kina indgik vi fire aftaler.
En visumaftale, der vil gøre det nemmere at fremme kinesisk turisme i Danmark, og det har vi selvsagt en økonomisk interesse i, men synes jeg også en kulturel interesse i.
Vi indgik en klimaaftale, der vil gøre det muligt for Danmark at leve op til vores forpligtelser om reduceret udledning af drivhusgasser på en omkostningseffektiv måde.
Aftalen kan samtidig fremme en økonomisk og bæredygtig udvikling i Kina og åbne for danske investeringer inden for miljøteknologi.
Endelig blev der indgået to vigtige kommercielle aftaler, som blev indgået af henholdsvis Maersk og B&W Energy.
Lad mig endelig slå fast, at jeg over for den kinesiske politiske ledelse klart understregede, at såfremt Kina ønsker at fastholde et balanceret og stabilt samfund i vækst, så er det helt nødvendigt med fremskridt på menneskerettighedsområdet.
Det gælder både de borgerlige og politiske rettigheder, herunder ytrings- og religionsfrihed, og det gælder også de strafferetlige vilkår i Kina. Jeg vil godt sige, at jeg var generelt opmuntret over den positive ånd, hvormed præsident Hu Jintao og premierminister Wen Jiabao modtog mine budskaber på det punkt.
De fremhævede, at millioner af mennesker er blevet løftet ud af fattigdom i Kina i de seneste årtier.
Men samtidig medgav de, at der er behov for reformer på menneskerettighedsområdet i Kina.
Konkret pegede de på den planlagte reform af Kinas forfatning og en fremrykket ratifikation af FN's konvention
om borgerlige og politiske rettigheder.
Hr. Søren Søndergaard ved lige så godt som mig, at jeg ikke har nogen viden om, hvad efterretningstjenesten foretager sig i det daglige arbejde.
Det er ikke noget, jeg går og blander mig i.
Hr. Søren Søndergaard ved også udmærket, at kontrollen med, hvad efterretningstjenesterne foretager sig, sker her i Folketinget i et særligt Kontroludvalg, og det er der, det hører hjemme.